കോടികള് തട്ടിച്ചിട്ടും പട്ടികജാതി ഫണ്ട് വിനിയോഗത്തിന് നിരീക്ഷണസമിതിയില്ല തിരുവനന്തപുരം: പട്ടികജാതി വികസന ഫണ്ടില് കോടികളുടെ തട്ടിപ്പ് കണ്ടെത്തിയെങ്കിലും തട്ടിപ്പ് ആവര്ത്തിക്കാതിരിക്കാനുള്ള നടപടികള് നഗരസഭ സ്വീകരിക്കുന്നില്ലെന്ന് ആക്ഷേപം. ആറുവര്ഷമായി നിലച്ച പട്ടികജാതി ഫണ്ട് നിരീക്ഷണ സമിതി പുനരുജ്ജീവിപ്പിക്കാനുള്ള ഇടപെടല് ഇതുവരെയും ഉണ്ടായിട്ടില്ല. ഒന്നാം പ്രതി യു. രാഹുലും കൂട്ടരും ചേര്ന്ന് 1.04 കോടി രൂപ തട്ടിയെന്നാണ് ഓഡിറ്റ് റിപ്പോര്ട്ട്. പട്ടികജാതി വിഭാഗക്കാരുടെ ക്ഷേമത്തിനും വികസനത്തിനുമായി നഗരസഭ വഴി ചെലവഴിക്കുന്ന ഷെഡ്യൂള് കാസ്റ്റ് പ്രമോഷന് എസ്.സി.പി ഫണ്ടുകള്ക്കും അനുബന്ധ കാര്യങ്ങള്ക്കും നിരീക്ഷണസമിതി വേണമന്ന് ചട്ടമുണ്ട്. നഗരസഭ കൗണ്സില് അധികാരത്തിലെത്തുമ്ബോള് തന്നെ ഇത് രൂപീകരിക്കണം. വാര്ഷിക പദ്ധതിയിലെ 10ാം അദ്ധ്യായത്തില് തുകയുടെ വിനിയോഗത്തിനാവശ്യമായ നിരീക്ഷണസമിതിയെപ്പറ്റി പരാമര്ശവുമുണ്ട്. പട്ടികജാതി വിദ്യാര്ത്ഥികളുടെ പഠനമുറികള്ക്കുള്ള ധനസഹായം, വിവാഹധനസഹായം, സ്വാശ്രയ സംഘങ്ങള് നല്കുന്ന ധനസഹായം എന്നീ വിഭാഗങ്ങളിലായാണ് ഫണ്ട് വിനിയോഗിക്കുന്നത്. നിരീക്ഷണസമിതി മേയര് ചെയര്മാന്, വികസനകാര്യ സ്റ്റാന്ഡിംഗ് കമ്മിറ്റി ചെയര്മാന് അല്ലെങ്കില് ചെയര്പേഴ്സണ് വൈസ് ചെയര്മാന്, അഡിഷണല് സെക്രട്ടറി കണ്വീനര്, ജനകീയാസൂത്രണ വിഭാഗം സൂപ്രണ്ട് ജോയിന്റ് കണ്വീനര്, പട്ടികജാതി വിഭാഗത്തിലുള്ള നഗരസഭ കൗണ്സിലര്മാര്, നഗരസഭ എന്ജിനിയര്, പട്ടികജാതി ഗ്രൂപ്പ് വര്ക്കിംഗ് ചെയര്മാന്, പട്ടികജാതി ഡിപ്പാര്ട്ട്മെന്റ് ഓഫീസര് എന്നിവരടങ്ങുന്നതാണ് നിരീക്ഷണ സമിതി. വ്യക്തിഗത ഗുണഭോക്താക്കളുടെ പ്രോജക്റ്റുകളുള്പ്പടെ ഫണ്ട് വിനിയോഗത്തിന്റെ പുരോഗതി, വീഴ്ചകള് എന്നിവ ഓരോ മാസവും യോഗം ചേര്ന്ന് വിലയിരുത്തണം. ഇവ മിനിട്സാക്കി ജനകീയ ആസൂത്രണ വിഭാഗം സൂപ്രണ്ട് മേയറുടെ ഒപ്പ് വാങ്ങി സൂക്ഷിക്കണം. അടുത്ത മാസത്തെ യോഗത്തില് മിനിട്സ് വായിച്ച് പ്രവര്ത്തന പുരോഗതി വിലയിരുത്തണമെന്നാണ് ചട്ടം. തട്ടിപ്പുകള് സുഗമമായി നടക്കുന്നു നഗരസഭയും പട്ടികജാതി വകുപ്പും പട്ടികജാതി വിഭാഗക്കാര്ക്ക് പ്രത്യേകം ഫണ്ട് അനുവദിക്കുന്നുണ്ട്. നഗരസഭയില് കൗണ്സിലര്മാരാണ് അര്ഹരായ ഗുണഭോക്താക്കളെ വാര്ഡുസഭ വഴിയോ അല്ലാതെയോ കണ്ടെത്തി റിപ്പോര്ട്ട് നല്കുന്നത്. എന്നാല് വകുപ്പ് നേരിട്ട് നല്കുന്ന ഫണ്ട് നഗരസഭ വഴിയാണ് കൊടുക്കുന്നതെങ്കിലും കൗണ്സിലര്മാര് പലപ്പോഴും അറിയാറില്ലെന്നാണ് ആക്ഷേപം. ആനൂകൂല്യങ്ങളെക്കുറിച്ചുള്ള വിവരങ്ങളും എത്താറില്ല. അതുകൊണ്ട് തന്നെ വകുപ്പിന്റെ ആനുകൂല്യഫണ്ട് വഴിയാണ് കൂടുതല് തട്ടിപ്പ് നടക്കുന്നത്. തദ്ദേശവകുപ്പും പട്ടികജാതി വകുപ്പും അര്ഹരായ ഗുണഭോക്താക്കളുടെ ലിസ്റ്റ് ഏകീകരിക്കണമെന്ന് 2016ല് സര്ക്കാര് തീരുമാനിച്ചിട്ടെങ്കിലും നഗരസഭയില് നിര്ദ്ദേശം നടപ്പാക്കിയിട്ടില്ല. അത്തരത്തില് ഏകീകരണമുണ്ടായാല് ലിസ്റ്റ് സുതാര്യമാകും. ആനുകൂല്യങ്ങള് നല്കാന് ഉപയോഗിക്കുന്ന ബിംസ് സോഫ്ട്വെയറില് ഗുണഭോക്താക്കളുടെ അക്കൗണ്ട് നമ്ബര് മാത്രമാണ് രേഖപ്പെടുത്തുന്നത്. ലിസ്റ്റില് പറയുന്ന ഗുണഭോക്താവിന്റെ പേരിലെ അക്കൗണ്ടിലേക്കാണോ പണം പോകുന്നതെന്ന് ഉദ്യോഗസ്ഥര് പരിശോധിക്കുന്നില്ല. ഇത് മറയാക്കിയാണ് തട്ടിപ്പ് കൂടുതലായി നടക്കുന്നതെന്നാണ് ആരോപണം. എസ്.സി പ്രമോട്ടര്മാരും തട്ടിപ്പില് ഉള്പ്പെട്ട സാഹചര്യത്തില് അവരെ നിയമിക്കുമ്ബോഴും നിക്ഷ്പക്ഷത പാലിക്കണമെന്നും അഭിപ്രായമുണ്ട്. തട്ടിപ്പ് തടയാന് നിരീക്ഷണ സമിതി യോഗം ചേരണം. വ്യക്തിഗത ആനുകൂല്യങ്ങള്ക്കുള്ള ഗുണഭോക്താക്കളുടെ ലിസ്റ്റ് വാര്ഡുസഭ അംഗീകരിച്ച് കൗണ്സില് അംഗീകാരത്തോടെയാണ് നടപ്പാക്കേണ്ടത്. രണ്ട് വകുപ്പുകളുടെയും ഗുണഭോക്താക്കളുടെ ലിസ്റ്റും കൗണ്സില് അംഗീകരിക്കണം. തിരുമല അനില്, കൗണ്സിലര്